12.1.2022
ET
Euroopa Liidu Teataja
C 15/213 Neljapäev, 20. mai 2021
63. rõhutab tehisintellektiga seonduva hariduse ja teadustöö olulisust; rõhutab, et EL peab suurendama oma digitaalset suutlikkust, julgustades rohkem inimesi valima karjääri IKTga seotud sektorites, koolitades rohkem andmespetsialiste tehisintellekti valdkonnas, samuti spetsialiste seonduvates uutes valdkondades, nagu tehisintellektipõhine investeerimine ja tehisintellekti ohutus; nõuab olulisi investeeringuid Euroopa tehisintellektialaste tippkeskuste võrgustikku ning tehisintellektile keskenduvate üleeuroopaliste ülikooli- ja teadusvõrgustike loomist; usub, et see võrgustik peaks aitama tugevdada tehisintellektialaste teadmiste vahetamist, toetama tehisintellektiga tegelevaid talente ELis ning meelitama neid ka juurde, edendama koostööd uuenduslike ettevõtete, kõrgharidus- ja teadusasutuste ja tehisintellekti arendajate vahel ning pakkuma reguleerivatele asutustele spetsiaalset väljaõpet ja arendamist, eesmärgiga tagada nende tehnoloogiate nõuetekohane kasutamine ja kaitsta Euroopa kodanikke võimalike ohtude ning nende põhiõiguste kahjustamise eest; rõhutab ühtlasi, kui tähtsad on meetmed ja teabekanalid, millega aidatakse väikestel ja keskmise suurusega ettevõtjatel ning idufirmadel tulemuslikult digiteerida ja liikuda edasi protsessi „tööstus 5.0“ suunas; tunnistab, et tehisintellekti rakenduste komponentide jagamine ja taaskasutamine suurendab tehisintellekti lahenduste kasutamist ja kasutuselevõttu; rõhutab tehisintellekti aluste fundamentaalteaduslike uuringute tähtsust; rõhutab vajadust võimaldada põhjalikku uurimistegevust kõigi tehisintellekti rakenduste ja tehnoloogiate valdkonnas;
64. nõuab mõjuhinnanguid digilõhe tagajärgede kohta inimestele ja konkreetseid meetmeid selle ületamiseks; nõuab negatiivse mõju leevendamist hariduse, ümberõppe ja oskuste täiendamise kaudu; rõhutab, et arvesse tuleb võtta ka soolist mõõdet, pidades silmas asjaolu, et naised on STEM-valdkonnas ja digitaalvaldkonna ettevõtetes ebapiisavalt esindatud; usub, et erilist tähelepanu tuleks pöörata tehisintellektipädevuse programmidele;
65. kutsub komisjoni üles olemasolevat tooteohutuse ja -vastutuse raamistikku ajakohastama, et tegeleda kujunemisjärgus digitehnoloogiatest, nagu tehisintellekt, tulenevate uute probleemidega; nõuab samuti tungivalt, et komisjon ajakohastaks muu hulgas üldise tooteohutuse direktiivi ja tootevastutuse direktiivi, eelkõige kaaludes uute digitehnoloogiate tekitatud kahju tõendamiskohustuse eeskirjade ümberpööramist selgelt määratletud juhtudel ja pärast nõuetekohast hindamist ning kohandades mõisteid „toode“, „kahju“ ja „puudus“, et need kajastaksid kujunemisjärgus tehnoloogiate keerukust, sealhulgas tooteid, millesse on lõimitud tehisintellekt, asjade internet ja robootika, eraldiseisvat tarkvara ja tarkvara või uuendusi, mis toodet oluliselt muudavad, viies de facto uue toote tekkeni;
66. rõhutab, et tehisintellekti ja mis tahes muu uue tehnoloogia rakendamiseks tuleks arendada piisavat ühendatust, sealhulgas demograafiliste või majanduslike probleemidega piirkondades; nõuab, et arvesse võetaks maapiirkondades esinevat ebavõrdset juurdepääsu tehnoloogiale, eelkõige siis, kui liidu vahendeid kasutatakse 5G-võrkude kasutuselevõtuks, et vähendada nn valgeid laike, ning ühendatuse taristute jaoks üldiselt; nõuab ELi teavitusstrateegiat, mis annab ELi kodanikele usaldusväärset teavet, ning ka 5G alase teadlikkuse suurendamise kampaaniaid;
67. kutsub komisjoni üles hindama hajusraamatu tehnoloogia, sealhulgas plokiahela arendamist ja kasutamist ning täpsemalt arukaid lepinguid digitaalsel ühtsel turul, ning andma suuniseid ja kaaluma asjaomase õigusraamistiku väljatöötamist, et tagada ettevõtjatele ja tarbijatele õiguskindlus, eelkõige seoses õiguspärasusega, arukate lepingute jõustamisega piiriülestes olukordades ja vajaduse korral notariaalse kinnitamise nõuetega;
68. nõuab, et Maailma Kaubandusorganisatsiooni (WTO) mitmepoolsed läbirääkimised e-kaubanduse üle viidaks lõpule tasakaalustatud tulemusega; kutsub komisjoni üles hindama hoolikalt praegu WTO tasandi e-kaubanduse läbirääkimistel arutatava lähtekoodi klausli mõju tulevastele ELi tehisintellekti õigusaktidele, sealhulgas tarbijaõigustele, ning kaasama sellesse hindamisse Euroopa Parlamenti; peab kahetsusväärseks, et üleilmsete reeglite puudumise tõttu võivad ELi ettevõtjaid ähvardada digikaubanduse mittetariifsed tõkked, näiteks põhjendamatu asukohapõhine tõkestus, andmete lokaliseerimine ja kohustusliku tehnosiirde nõuded; märgib, et need tõkked on eriti problemaatilised väikeste ja keskmise suurusega ettevõtjate (VKEd) jaoks; rõhutab, et ülemaailmsed digikaubanduse reeglid võiksid tarbijakaitset veelgi suurendada; toetab ideed muuta WTO moratoorium elektroonilise edastuse kohta alaliseks ja rõhutab, et tuleb tagada selgus, milline on elektroonilise edastuse määratlus; nõuab WTO infotehnoloogia lepingu, selle täienduste ja WTO telekommunikatsiooni­ teenuste viitedokumendi täielikku rakendamist ja veelgi laiemat kasutusele võtmist;